— Мы наведалі буйную фермерскую гаспадарку і сустрэліся з яе кіраўніком, — расказваў пасля вяртання на Радзіму Ю. М. Кісялёў. — Прааналізавалі іх вопыт работы, карысны для нас, падзяліліся сваімі напрацоўкамі ў плане развіцця сельскай гаспадаркі — што датычыць будаўніцтва робатызаваных малочнатаварных комплексаў, адзін з якіх узведзены ў ААТ “Навасёлкі-Лучай”. Для латвійскіх фермераў гэта тэма вельмі актуальная. Яны таксама плануюць укараняць робатызаваныя тэхналогіі ў вытворчасці малака, таму папрасілі падчас свайго блі­жэйшага візіту на Пастаўшчыну паказаць, як працуе сучасная ферма ў Коўзанах. Акрамя таго, быў абмеркаваны шэраг сацыяльных праектаў. Мы азнаёміліся з вопытам латышоў па рэканструкцыі ўстаноў адукацыі, працоўным выхаванні падрастаючага пакалення. Цікава было даведацца, што ў плане працоўнага выхавання ў школе Малты выбраны напрамак па мастацкай апрацоўцы металу — дзеці сваімі рукамі ствараюць прыгожыя ювелірныя і іншыя вырабы.